नई दिल्ली। दिल्ली सरकार की डीडीसीए घोटाले की जांच में वित्त मंत्री अरुण जेटली को क्लीन चिट देने की खबरों का केजरीवाल सरकार ने खंडन किया है। केजरीवाल ने कहा कि किसी एजेंसी ने क्लीन चिट नहीं दी है। वे किसी से माफी भी नहीं मांगेंगे।
दरअसल, बीजेपी प्रवक्ता एमजे अकबर ने रविवार को कहा था कि "केजरीवाल ने डीडीसीए की जिस फाइल को लेकर निशाना साधा है, उसमें जेटली का नाम तक नहीं है। वे आरोपों के लिए सार्वजनिक रूप से माफी मांगें।’ केजरीवाल ने सोमवार को ट्विटर पर कहा- "बीजेपी माफी के लिए मुझसे भीख मांग रही है। सॉरी। मैं एहसान नहीं करूंगा। जेटलीजी को मानहानि केस में क्रॉस-एग्जामिनेशन के लिए तैयार रहना होगा। रिपोर्ट में कई अनियमितताओं की पुष्टि हुई है, लेकिन जवाबदेही तय करने के लिए जांच आयोग की सिफारिश की थी। जो हमने अब बना दिया है।' वहीं, दिल्ली के उप-मुख्यमंत्री मनीष सिसोदिया ने प्रेस कॉन्फ्रेंस में सवाल किया- "आखिर बीजेपी और मीडिया में जेटली साहब को क्लीनचिट देने की होड़ क्यों मची है? जांच से बीजेपी और जेटली इतने डरे हुए क्यों हैं? जांच होने दीजिए फिर दोषी का नाम भी सामने आएगा। अगर जेटली जांच से नहीं डरते तो फिर वो दिल्ली सरकार द्वारा बनाए गए जांच आयोग का स्वागत करें।'
मैं भ्रष्टाचार सामने लाना चाहता हूं: कीर्ति आजाद
निलंबित बीजेपी सांसद कीर्ति आजाद ने सोमवार को फिर कहा कि वे जेटली के खिलाफ नहीं हैं। बल्कि डीडीसीए का भ्रष्टाचार सामने लाना चाहते हैं। उन्होंने कहा कि सीबीआई और ईडी से इस घोटाले की जांच कराई जानी चाहिए। बीजेपी से तीन बार के सांसद कीर्ति आजाद ने कहा- "जेटली जी डीडीसीए में भ्रष्टाचार की जिम्मेदारी लें। इस मामले में मेरे सभी आरोपों का जवाब दें। मुझ पर सवाल उठाने वाले मेरे आरोपों का जवाब क्यों नहीं दे रहे?' उन्होंने यह भी कहा कि वह पार्टी को निशाना नहीं बना रहे हैं। बल्कि खेल में भ्रष्टाचार को निशाना बना रहे हैं।
hin_Deva hin_Deva hin_Deva hin_Deva